Атырау облысында бастауыш сынып оқушыларын ыстық тамақпен қамтуға 6,6 млн теңге бөлінген
DATE: 20:56, 16 Тамыз 2023 | GMT +5
TITLE: Атырау облысында бастауыш сынып оқушыларын ыстық тамақпен қамтуға 6,6 млн теңге бөлінген
URL: https://kaz.inform.kz/news/atyrau-oblysynda-bastauysh-synyp-okushylaryn-ystyk-tamakpen-kamtuga-6-6-mln-tenge-bolingen_a4101913/
META: DATE: 20:56, 16 Тамыз 2023 | GMT +5
TOTAL WORDS: 162
AUTHOR(S):
TEXT: Облыстық білім басқармасы баспасөз қызметінің мәліметіне сүйенсек, биылғы оқу жылында бастауыш сыныптарда шамамен 58 900 оқушы оқиды деп жоспарланып отыр. «Бастауыштағы 1-4-сыныптардың оқушыларын тегін ыстық тамақпен қамтамасыз ету үшін жергілікті бюджеттен 6 млн 621 мың 400 теңге қаржы бөлінді. Ыстық тамақпен бастауыш сыныптардағы барлық оқушы қамтылатын болады. Оқушылардың саны қыркүйек айында нақтыланады», -деп мәлім етті басқарманың баспасөз қызметінен. Облыс әкімі Серік Шәпкеновтің мәліметінше, 1-4-сынып оқушыларын ыстық тамақпен қамту мәселесі толық шешімін тапқан. Сондай-ақ, әлеуметтік тұрмысы төмен отбасылардың 5-11-сыныптарда оқитын балалары да тегін ыстық тамақпен қамту жоспарланған. Еске сала кетелік, бұдан бұрын Атырауда оқушыларды тасымалдайтын 23 автобус сатып алуға 1, 1 млрд теңге бөлінгенін хабарлаған болатынбыз. «Өткен жылы оқушыларды 49 автокөлік тегін тасымалдады. Енді биылғы жаңа оқу жылында 60 елді мекендегі 4 561 оқушыны мектепке тасымалдау жоспарланып отыр. Бұған қосымша 23 автобус сатып алу үшін 1, 1 млрд теңге бөлінді. Көліктер қыркүйек айында оқушыларды тасымалдауды бастайды. Оқулық және оқу-әдістемелік кешендермен қамту үшін 1 676 370, 0 мың теңге қаралды», - дейді Серік Шәпкенов
